Lüütsepa juhitav Võru  Jäätmekeskus sattus teravdatud tähelepanu alla läinud aasta alguses, kui pärast 2009. aasta kohalikke valimisi Võru linnas võimule saanud nelik - Keskerakond, Rahvaliit, IRL ja Sotsiaaldemokraadid - hakkas oma võimu tunnetades Reformierakonna positsioone nõrgestama. Väidetavalt soovis uus võimuliit Reformierakonda kõigilt mõjukatelt positsioonidelt minema puksida ja seetõttu jäi ette ka Reformierakonda kuuluva Lüütsepa juhitav jäätmekeskus. Uus võimukoalitsioon oleks paigutanud jäätmekeskuse uueks juhiks  hea meelega niinimetatud oma mehe, IRLi piirkonna juhi Hasso Ploomipuu. See grandioosne plaan aga ei õnnestunud, sest tule alla sattunud Reformierakond sõlmis seepeale kähku liidu IRLi Res Publica tiivaga ning puksis hoopis Keskerakonna, Rahvaliidu, IRLi ja Sotsiaaldemokraadid võimult minema.